Beamptes van Mpumalanga in Gauteng vasgetrekDie kontant wat in die besit van die polisiebeamptes gevind is. (Foto: SAPD) Twee polisiebeamptes van Mpumalanga is Vrydagaand in Gauteng in hegtenis geneem nadat hulle glo dagga en kontant by lede van die publiek gesteel het. Die polisiebeamptes word nou deur strafregtelike klagte én dissiplinêre optrede in die gesig gestaar. Brig. Mathapelo Peters, woordvoerder van die polisie, het Saterdag in ’n verklaring gesê ’n privaat motor is Vrydag by ’n padblokkade op die R26 voorgekeer. Polisiebeamptes by die padblokkade het die voertuig deursoek waarna die insittendes van die motor erken het dat hulle dagga in hul motor gehad het. Die dagga wat in die besit van die polisiebeamptes gevind is. (Foto: SAPD) Die insittendes het egter gesê polisiebeamptes van Mpumalanga in ’n polisievoertuig van die Secunda-polisie het die dagga by hulle geneem en op geld aangedring. Volgens Peters het die polisiebeamptes by die padblokkade besef dat die betrokke polisievoertuig wat die insittendes beskryf het reeds by die spesifieke padblokkade deurgelaat is. “Die lede het die voertuig onmiddellik agternagesit en hul eweknieë van Mpumalanga by ’n padaansluiting in Springs aangekeer. Dié lede is in die besit van dagga en kontant betrap en is op die plek in hegtenis geneem,” het Peters verduidelik.